**Informatīvais ziņojums**

**„Par** **nacionālās koncertzāles attīstības projekta izstrādes gaitu un**

**nepieciešamo finansējumu juridisko risinājumu izstrādei”**

Informatīvais ziņojums „Par nacionālās koncertzāles attīstības projekta izstrādes gaitu un nepieciešamo finansējumu juridisko risinājumu izstrādei” sagatavots, lai informētu Ministru kabinetu par paveikto nacionālās koncertzāles attīstības projekta izstrādē un nepieciešamajiem finanšu līdzekļiem koncertzāles projekta ieviešanas modeļa juridisko risinājumu izstrādei, kas saistīti ar Ministru kabineta 2018.gada 10.jūlija sēdes protokollēmuma (prot. Nr.32 37.§) „Rīkojuma projekts „Par nacionālās koncertzāles ar konferenču funkciju projekta īstenošanu Rīgā”” 2.punktā Kultūras ministrijai dotā uzdevuma izpildi[[1]](#footnote-1). Uzdevums paredz Kultūras ministrijai sagatavot un iesniegt noteiktā kārtībā Ministru kabinetā konceptuālo ziņojumu par nacionālās koncertzāles (ar konferenču rīkošanas iespējām) projekta īstenošanu sadarbībā ar Rīgas domi uz pašvaldības īpašumā esošas zemes Rīgas centrā, konceptuālajā ziņojumā norādot koncertzāles novietošanas pamatojumu, finansēšanas pamatojumu, projekta īstenošanas termiņu, apsaimniekošanas modeli un valsts un pašvaldības sadarbības līguma nosacījumus projekta īstenošanā.

**1. Esošās situācijas izklāsts**

**1.1. Diskusijas par koncertzāles novietni**

Kultūras ministrija sadarbībā ar publiskās zemes īpašniekiem – Rīgas pilsētas pašvaldību un valsts akciju sabiedrību „Valsts nekustamie īpašumi”[[2]](#footnote-2) (turpmāk – VAS „VNĪ”) 2018.gada nogalē uzsāka analizēt alternatīvus risinājumus vairākām koncertzāles novietnēm Rīgas centrā. Ņemot vērā valsts un pašvaldību īpašumu privatizāciju, kā arī īpašuma tiesību atjaunošanas procesu, kas tika uzsākts pēc neatkarības atjaunošanas, Rīgas pilsētas pašvaldības rīcībā ir visai ierobežots nekustamo īpašumu apjoms, kas var tikt izmantots liela apjoma valsts nozīmes objektu būvniecībai. Lielākajai daļai no šāda veida īpašumiem ir funkcionāli vai cita veida apgrūtinājumi, kas sadārdzina liela apjoma būvniecības veikšanu.

Balstoties uz Rīgas domes, VAS „VNĪ” sniegto informāciju, tika identificētas deviņas potenciālās apbūves teritorijas, kur būtu iespējams īstenot projektu koncertzāles projekta īstenošanai.

Lai noteiktu vispiemērotāko koncertzāles atrašanās vietu, nozaru eksperti padziļināti analizēja deviņas iespējamās nacionālās akustiskās koncertzāles novietojuma vietas Rīgas pilsētas centrā un atsevišķās teritorijās ārpus tā. Koncertzāles iespējamās novietojuma teritorijas tika vērtētas, veicot atrašanās salīdzinošo analīzi atbilstoši šādiem kritērijiem:

1) zemes gabala īpašuma struktūra (valsts, pašvaldības, privāts, jaukts);

2) zemes gabala apgrūtinājumi;

3) zemes gabala platības piemērotība;

4) atbilstošas jaudas inženiertīklu esamība;

5) detālplānojums (analizējot, vai ir paredzēta publiskā apbūve sabiedriski nozīmīgām celtnēm) vai lokālplānojums (analizējot, vai ir paredzēta publiskā apbūve sabiedriski nozīmīgām celtnēm);

6) vietas attīstība ir paredzēta Rīgas teritorijas plānojumā 2006. – 2018.gadam un Rīgas vēsturiskā centra un tā aizsardzības zonas teritorijas plānojumā

7) attālums no Rīgas centra līdz objektam un sasniedzamības kvalitāte, sabiedriskā transporta pārklājums, autostāvvietu iespējas;

8) ietekme teritorijas revitalizācijā;

9) ietekme publiskās ārtelpas attīstībā;

10) apkārtnes daudzfunkcionalitāte;

11) arhitektoniskās izpausmes potenciāls – vieta, kas piešķir simbola jēgu un nozīmi, veido pievilcību, veicina atpazīstamību;

12) nepieciešamo darbību un nosacījumu apraksts par obligāti veicamajiem priekšdarbiem, lai varētu uzsākt koncertzāles projektēšanu konkrētajā teritorijā un veicamajiem priekšdarbiem, lai teritoriju varētu sagatavot būvdarbiem, kas attiecīgi varētu radīt papildu izmaksu prognozēšanu atbilstoši veicamajiem darbiem.

Lai nodrošinātu jomas ekspertu un plašākas sabiedrības iesaisti lēmuma pieņemšanā par piemērotāko nacionālās koncertzāles novietni, Kultūras ministrija 2018.gada rudenī uzsāka diskusijas par koncertzāles būvei atbilstošāko vietu.

Ekspertu diskusijās kā būtiskākie koncertzāles atrašanās vietas izvēlei tika izvirzīti šādi faktori:

* Vietas attālums no pilsētas centra – ne vairāk kā 3 km rādiusā no Vecrīgas;
* Prioritāri būtu dodama priekšroka novietnēm, kuras atrodas pie Daugavas akvatorija;
* Ir iespējams nodrošināt labu piekļuvi ēkai;
* Ir (vai iespējams izveidot) ērti izmantojamu sabiedriskā transporta infrastruktūru.

**1.2. Sociālekonomiskā ietekmes izvērtējums**

Lai pārliecinātos par projekta, kas ietver kultūras un darījuma tūrisma infrastruktūras izveidi vienā zālē līdz 1400 vietām, dzīvotspēju un ekonomisko pamatotību, Kultūras ministrija veica sākotnējo projekta finanšu rādītāju analīzi. Analīzē tika izmantota diskontētās naudas plūsmas metode. Finanšu analīze tika veikta laika periodam no 2020.gada sākuma līdz 2045.gada beigām, tajā ieskaitot projekta realizācijas laiku no 2020.gada sākuma līdz 2030.gada beigām un projekta dzīves ciklu no 2031.gada sākuma līdz 2045.gada beigām *(kopā 15 gadi[[3]](#footnote-3))*. Finanšu analīze tika veikta salīdzināmajās 2019.gada cenās. Finanšu aprēķiniem tika izmantota reālā finansiālā diskonta likme 4.00% apmērā.

Analīze tika veikta, pieņemot, ka projekts ir ieņēmumus gūstošs. Ieņēmumus plānots gūt, pārdodot biļetes pasākumiem nacionālajā koncertzālē, kā arī iznomājot kompleksa telpas trešajām personām. Finanšu analīzes aprēķinā norādītajos finanšu ieņēmumos un izmaksās netika ietverts pievienotās vērtības nodoklis, jo nacionālās koncertzāles operators to varētu atgūt, pārdodot biļetes un iznomājot kompleksa telpas trešajām personām.

Sociāli ekonomiskās analīzes rezultātā tika noteikts, ka projekta īstenošanas gadījumā ENPV būs pozitīvs, ERR pārsniegs 5% un ieguvumu/izmaksu attiecība pārsniegs 1 (sk. tabulu zemāk).

*Tabula*

Projekta sociāli ekonomiskās analīzes rādītāji:

|  |  |
| --- | --- |
| Rādītāja nosaukums | Vērtība |
| Ekonomiskā neto pašreizējā vērtība (ENPV) | 96 911 285 EUR |
| Ekonomiskā ienesīguma norma (ERR) | 22.26% |
| Ieguvumu un izmaksu attiecība (B/C) | 2.42 |

Veiktās izmaksu ieguvumu analīzes secinājums – investīciju ieguldījumi un investīciju uzturēšanas izmaksas pārsniedz projekta finanšu ieņēmumus, bet to kompensē papildus sociālie ieguvumi, **tādējādi kultūras un darījuma tūrisma infrastruktūras projekta īstenošana ir izdevīga no sabiedrības viedokļa.**

**1.3. Par koncertzāli diskutētie jautājumi un secinājumi**

**2019.gada 28.jūnijā** Kultūras ministrija iepazīstināja politisko partiju pārstāvjus ar paveikto nacionālas akustiskās koncertzāles projekta īstenošanā, tostarp ar veikto koncertzāles novietņu analīzi.

Lai arī sanāksmē netika pieņemts konkrēts lēmums par koncertzāles iespējamo atrašanās vietu, diskusijas dalībnieki pauda vienbalsīgu atbalstu koncertzāles projekta attīstībai, aicinot Kultūras ministriju padziļināti analizēt koncertzāles projekta finansēšanas un ieviešanas modeli.

**2019.gada jūlijā** kultūras ministra Naura Puntuļa vadībā darbu uzsāka Koncertzāles attīstības komiteja, kurā darbojas politisko partiju un apvienību pārstāvji.

Kopš jūlija vidus ir notikušas četras Koncertzāles attīstības komitejas sēdes, sekojoši 11.jūlijā, 2. un 15.augustā un 20.septembrī, kurās tika diskutēti jautājumi par:

 1) koncertzāles telpu programmu un funkcijām;

 2) koncertzāles īstenošanu publiskās privātās partnerības (turpmāk – PPP) modelī.

1) Koncertzāles programmas un funkcijas:

Rīgai un Latvijai ir nepieciešama gan akustiskā koncertzāle, gan konferenču centrs, jo abu būvju nepieciešamība ir iekļauta gan plānošanas dokumentos, gan ir pamatojama ar sociālekonomiskajiem ieguvumiem no projekta īstenošanas.

Būves telpu programmas ietvaros minimāli nodrošināmās funkcijas:

* Koncertzāle akadēmiskās mūzikas koncertiem;
* Lielā zāle ar ietilpību līdz **1400** **sēdvietām**;
* Mazā zāle ar ietilpību vismaz līdz **350** **vietām**;
* Reverberācijas laiks vismaz **2 sekundes**;
* Rezidences un mēģinājumu telpas Latvijas Nacionālajam simfoniskajam orķestrim;
* Telpas studiju procesa nodrošināšanai Jāzepa Vītola Latvijas Mūzikas akadēmijai;
* Provizoriskā telpu programma – **14 500 m2**.

 Atbilstoši Ekonomikas ministrijas sniegtajai informācijai Latvijai ir svarīga kvalitatīva, daudzfunkcionāla un pasaules standartiem atbilstoša konferenču centra attīstība Rīgā (Latvijā), kas spētu nodrošināt augstas kvalitātes telpas lieliem starptautiska līmeņa pasākumiem ar ietilpību līdz vismaz 3 000 vietām. Šim nolūkam Ekonomikas ministrija sadarbībā ar darījumu tūrisma (MICE) nozares pārstāvjiem ir izstrādājusi kvalitatīva konferenču centra kritērijus, kas ir būtiski kongresa (arī konferenču) ēkas vai ēkas daļas (ja tā ir daļa no nacionālās koncertzāles) būvniecības gadījumā, lai būtu tiesīgi uzņemt Starptautiskās kongresu un konferenču asociācijas (ICCA) *(International Congress and Convention Association)* konferences.

 Pamatojoties uz *PricewaterhouseCoopers* aprēķiniem, ICCA konferences varētu apmeklēt aptuveni 3/4 ārzemju delegāti un ap ceturtdaļu vietējie iedzīvotāji, tādējādi pienesums ekonomikai no vienas šādas konferences līdz 3 000 dalībniekiem varētu būt aptuveni 1,5 miljoni *euro*. Līdz ar to, ja gadā noorganizē 35 vidēja izmēra konferences (līdz 999 dalībniekiem) ar vidējo pienesumu ekonomikā aptuveni 500 000 *euro* un piecas lielās konferences (jaunā niša 1 000 līdz 3 000 dalībniekiem),tad konferenču centra pienesums Latvijas ekonomikai gadā var sasniegt līdz pat 25 miljoniem *euro*.

**Konferenču centra telpu programmas galvenās prasības:**

Būves telpu programmas ietvaros provizoriski nodrošināmās funkcijas:

* Telpu programma vismaz **8 200 m2**;
* Lielā konferenču auditorija līdz **3 000 apmeklētājiem** starptautiska un vietēja mēroga konferencēm, estrādes mūzikas koncertiem un izglītības pasākumiem. Platība ­– 3 000 m²;
* Lielajai zālei jābūt multifunkcionālai un sadalāmai 3-4 mazākās zālēs ar bīdāmām vai paceļamām starpsienām. Izstāžu zāle jeb izstāžu centrs – izmantojams gan konferenču, kongresu vajadzībām, gan kā atsevišķs objekts dažāda veida izstādēm, banketiem, sabiedriskiem, profesionāliem un ar industriju saistītiem pasākumiem. Platība – 2 500 līdz 3 000 m²;
* Zālēs jābūt iebūvētām tulkošanas kabīnēm, prezentāciju aprīkojumam, kvalitatīvai skaņas izolācijai starp telpām (reverberācijas laiks līdz 1.4 – 1.5). Jābūt iespējai izvietot starpsienas, krēslus un galdus, kā arī skaņas, gaismas un video projekcijas tehniku;
* Atsevišķas mazās sesiju telpas ar kopējo platību 3 000 līdz 4 000 m² (neieskaitot lielās konferenču zāles platību), pie katras mazās zāles jābūt paredzētai vietai kafijas pauzēm un ēdiena piegādes iespējai;
* Piegādes zonas un tehniskās telpas līdz 1 000 m2 , t.sk. administrēšanas telpas un biroji;
* Īslaicīgas noliktavas telpa vismaz 500 – 1000 m2 platībā;
* Telpas ar slēdzamiem skapīšiem 100 līdz 300 darbiniekiem ar atpūtas zonu un dušas telpām – 700 m²;
* Ēdināšanas bloks **vienlaicīgi 3000 personām**,iekļaujot arī pilna cikla virtuves bloks. Jābūt iespējai uzservēt ēdienu 3 000 cilvēkiem (sēdošu vakariņu formātā) 15 min laikā;
* Konferenču centra publiskajā zonā jāparedz plašs nātrijs, kurā vienlaicīgi var ērti pārvietoties 3 000 apmeklētāji. Tāpat nepieciešamas autostāvvietas vairāk kā 500 automašīnām. Ēkai jābūt ērti sasniedzamai ar sabiedrisko transportu un jāatrodas Rīgas centra tuvumā.

Starptautiskiem standartiem atbilstošas koncertzāles ar ietilpību līdz 1 400 sēdvietām un konferenču centra ar ietilpību līdz vismaz 3 000 vietām provizoriskā telpu programma sastādīs 23 000 – 25 000 m2 un tās investīciju izmaksas prognozējamas ap 100 miljoniem *euro*. Kultūras un darījumu tūrisma infrastruktūras objekta uzbūvēšana palīdzētu sasniegt darījuma tūrisma attīstībā izvirzīto mērķi Rīgai (Latvija) – kļūt par darījuma tūrisma centru Baltijā.

Pamatojoties uz *PricewaterhouseCoopers* veikto citu valstu pieredzes analīzi koncertzāļu un konferenču centru būvniecībā, tiek secināts, ka privātajam sektoram bez valsts vai pašvaldību atbalsta ir grūtības uzbūvēt starptautisku konferenču rīkošanai atbilstošu konferenču centru. Tāpēc Eiropā konferenču centri parasti atrodas valsts vai pašvaldības īpašumā, vai arī ir īstenoti valsts un publiskās un privātās partnerības ietvarā.

2) Koncertzāles modeļa ieviešana PPP modelī:

 Koncertzāles attīstības komitejas sēdēs atkārtoti tika izskatīts *PricewaterhouseCoopers[[4]](#footnote-4)* 2018.gadā izstrādātais pētījums. 2018.gada pētījuma rezultātā tika secināts, ka, lai koncertzāles un konferenču centra būvniecība varētu tikt veikta, piesaistot līdzfinansējumu SAM 5.6.1.[[5]](#footnote-5) ietvaros, projekts īstenojams kādā no Rīgas degradētajām teritorijām ļoti saspringtos termiņos  – līdz 2022.gada 31.decembrim. Pastāv augsts risks, ka publiskajam partnerim neizdotos minētajos termiņos iegūt savā īpašumā piemērotu zemes gabalu, taču projekta īstenošana ar PPP uz privātpersonai piederoša nekustamā īpašuma zemes gabala satur paaugstinātu subjektivitātes risku pretendentu pieteikumu izvērtēšanā, kā arī konkurences ierobežošanas risku attiecībā uz nevienlīdzīgām pozīcijām, kādās atrodas iespējamie PPP konkursa pretendenti. Arī sarunu procedūras rīkošana ar vienu pretendentu, kura rīcībā būtu piemērots nekustamais zemes īpašums projekta realizēšanai, satur augstu juridisko risku, jo procedūras īstenošanu nepieciešams pamatot atbilstoši Publisko iepirkumu likumam, t.sk. pamatot, ka sarunu procedūra ar vienu pretendentu tiek uzsākta, jo nav konkurences tehnisku iemeslu dēļ nevis tāpēc, ka konkurences trūkumu izraisījušas nepamatoti augstas iepirkuma prasības. Turklāt, ja izdotos īstenot veiksmīgu iepirkumu procedūru, projekts būtu īstenojams ļoti saspringtos termiņos ar risku neiekļauties SAM 5.6.1. ieviešanas termiņos un līdz ar to līdzfinansējuma zaudēšanā.

 Tāpat pētījuma ietvaros tika apskatīta iespēja, ka zeme tiek atsavināta, tomēr, 5.6.1.SAM noteiktā īstenošanas termiņa dēļ, līdz 2022.gada beigām nebūtu iespējams īstenot visas projektā veicamas darbības.

**PPP ieviešanas modelis ir „dzīvotspējīgs”, jo tā ieviešanu neietekmē 5.6.1.SAM[[6]](#footnote-6) un 5.5.1.SAM[[7]](#footnote-7) programmas nosacījumi.**

Viens no ieguvumiem projekta īstenošanai ar PPP ir iespējas realizēt projektu tam statistiski neietekmējot vispārējā valdības sektora ilgtermiņa saistību apjomu. PPP projekta statistisko klasifikāciju Eiropas Savienībā nosaka ESA 2010 (*The European System of National and Regional Accounts).* Šajā gadījumā**privātajam partnerim ir jāuzņemas lielākā daļa no būvniecības riska un lielākā daļa no pieejamības vai pieprasījuma riska, lai projekts varētu tikt uzskaitīts privātā partnera nevis *vispārējā valdības sektora* bilancē.**

Tāpat, balstoties uz *PricewaterhouseCoopers* aprēķiniem, tiek lēsts, ka PPP modeļa īstenošanas gadījumā valstij būtu jāveic 25 gadus pieejamības maksājums privātajam partnerim, kas nepārsniegs 8 – 12 miljonus *euro* gadā. **Izstrādājot precizēto PPP finanšu un ekonomisko aprēķinu, tiks izvērtēts optimālais līguma termiņš, lai samērotu projekta kopējās izmaksas, ņemot vērā valsts budžeta iespējas pieejamības maksājumam.**

Akustiskā koncertzāle ir arhitektūras objekts, kas potenciāli var kļūt par pilsētas simbolu vai katrā gadījumā ieņemt būtisku lomu pilsētas tēla veidošanā, līdz ar to svarīgs ir gan pats koncertzāles un konferenču centra projekts, gan arī tā atrašanās vieta – divi kritēriji, ko vienlaicīgi ir ļoti sarežģīti izvērtēt. Turklāt šādu prasību iekļaušana un attiecīga piedāvāto apbūves platību izvērtēšana PPP konkursa ietvaros satur augstu subjektivitātes risku, kas būtu pretrunā ar vienu no publisko iepirkumu tiesību pamatprincipiem, kas noteic, ka vērtēšanas kritērijiem ir jābūt objektīvi salīdzināmiem un konkurenci neierobežojošiem. Publisko iepirkumu likuma 51.panta piektā daļa paredz, ka „*Pasūtītājs nosaka konkurenci neierobežojošus un objektīvi salīdzināmus vai izvērtējamus piedāvājuma izvērtēšanas kritērijus*”. Līdz ar to pasūtītājam būs nepieciešams rūpīgs darbs un zināšanas vērtēšanas kritēriju izstrādē, lai mazinātu vērtēšanas subjektivitātes risku, izstrādājot universālus vērtēšanas kritērijus, kas vienlaikus paredzētu iespēju vērtēt un savstarpēji salīdzināt zemes gabalus.

Ievērojot to, ka valsts vai pašvaldības īpašumā ir ierobežots zemes gabalu piedāvājums, nepieciešams izstrādāt juridiskos risinājumus, kas dod iespēju PPP modelī izraudzīties ne tikai privāto partneri koncertzāles un konferenču centra būvdarbu pakalpojumu finansēšanai un ēkas uzturēšanai PPP līguma darbības laikā, bet arī privātās zemes piesaistes iespējām PPP modelī.

**2. Priekšlikumi turpmākai rīcībai**

Lai radītu priekšnoteikumus brīvas konkurences iespējamībai attiecībā uz privāto partneru piesaisti projekta īstenošanā, ir nepieciešams izstrādāt juridiskos risinājumus 2019.gada budžeta ietvaros. Paredzamā pakalpojuma izmaksas ir 50 820 *euro*. Ievērojot to, ka Kultūras ministrijas budžetā nav ieplānots finansējums šī uzdevuma veikšanai, nepieciešams piesaistīt citu finansējuma avotu. Koncertzāles un konferenču centra projekta attīstībā ir ieinteresēta arī Ekonomikas ministrija, kura piedāvā veikt apropriācijas pārdali no budžeta programmas 29.02.00 „Elektroenerģijas lietotāju atbalsts” 50 820 *euro* apmērā uz Kultūras ministrijas budžeta programmu 19.07.00. „Māksla un literatūra” koncertzāles un konferenču centra juridisko risinājumu pakalpojuma nodrošināšanai. Līdz ar to tiek piedāvāta šāda turpmākā rīcība:

1. Ministru kabinetam atbalstīt apropriācijas pārdali 2019.gadā no Ekonomikas ministrijas budžeta programmas 29.02.00 „Elektroenerģijas lietotāju atbalsts” 50 820 *euro* apmērā uz Kultūras ministrijas budžeta programmu 19.07.00 „Māksla un literatūra” koncertzāles un konferenču centra juridisko risinājumu pakalpojuma nodrošināšanai.
2. Kultūras ministrijai piesaistīt ekspertus juridiskā risinājuma izstrādei PPP finansēšanas modelim, kas paredz privātas zemes piesaistes iespējas, un līdz 2019.gada 10.decembrim sagatavot informāciju par izstrādāto juridisko risinājumu un turpmāk veicamajām darbībām.
3. Kultūras ministrijai sadarbībā ar Ekonomikas ministriju un Latvijas Investīciju un attīstības aģentūru nodrošināt finanšu un ekonomisko aprēķinu izstrādi koncertzāles (ietilpību līdz 1 400 sēdvietām) un konferenču centra (ietilpību līdz vismaz 3 000 vietām) projektam, tai skaitā paredzot izvērtējumu no komercdarbības atbalsta viedokļa, konkurences neitralitātes un tirgus nepilnības viedokļa, kā arī valsts (koncertzāle) un pašvaldības (konferenču centrs) sadarbības iespējas un kultūras ministram līdz 2020.gada 10.martam iesniegt Ministru kabinetā nepieciešamos lēmumus projekta tālākās attīstības nodrošināšanai.
4. Finanšu un ekonomisko aprēķinu veikt Latvijas Investīciju un attīstības aģentūras īstenotā darbības programmas „Izaugsme un nodarbinātība” 3.2.1.specifiskā atbalsta mērķa „Palielināt augstas pievienotās vērtības produktu un pakalpojumu eksporta proporciju” 3.2.1.2.pasākuma „Starptautiskās konkurētspējas veicināšana” ietvaros.

Kultūras ministrs N.Puntulis

Vīza: Valsts sekretāra p.i. B.Zakevica

Saulīte 67330316

Zanda.Saulite@km.gov.lv

1. Saskaņā ar Ministru kabineta 2018.gada 18.decembra sēdes protokollēmumu (prot. Nr.60 28.§) „Par Ministru kabineta 2018.gada 10.jūlija sēdes protokollēmuma (prot. Nr.32 37.§) „Rīkojuma projekts „Par nacionālās koncertzāles ar konferenču funkciju projekta īstenošanu Rīgā”” 2.punktā dotā uzdevuma izpildi”, ņemot vērā konceptuālā ziņojuma izstrādei un saskaņošanai ar iesaistītajām institūcijām nepieciešamo laiku, kā arī nepieciešamību veikt atbilstošas izmaiņas arī pašvaldības attīstības plānošanas dokumentos, Ministru kabineta 2018.gada 10.jūlija sēdes protokollēmuma (prot. Nr.32 37.§) „Rīkojuma projekts „Par nacionālās koncertzāles ar konferenču funkciju projekta īstenošanu Rīgā”” 2.punktā dotā uzdevuma izpildes termiņš tika pagarināts, nosakot, ka kultūras ministrs konceptuālo ziņojumu iesniedz Ministru kabinetā trīs mēnešu laikā pēc jauna Ministru kabineta sastāva apstiprināšanas Saeimā. [↑](#footnote-ref-1)
2. Nekustamie īpašumi atrodas valsts īpašumā Finanšu ministrijas valdījumā un VAS „VNĪ” pārvaldīšanā. [↑](#footnote-ref-2)
3. Projekta īstenošanas nozare ir uzņēmējdarbības infrastruktūra. Saskaņā ar Eiropas Komisijas Deleģētas regulas Nr.480/2014 *(2014.gada 3.marts)*, I. pielikuma 15.panta 2.punktu projekta pārskata periods *(dzīves cikls)* ir vismaz 10-15 gadi. Finanšu un sociāli ekonomiskajā analīzē pieņemtais projekta dzīves cikls ir 15 gadi.

Saite uz Komisijas Deleģētas regulas Nr. 480/2014: <https://eur-lex.europa.eu/eli/reg_del/2014/480/oj> [↑](#footnote-ref-3)
4. Finanšu un ekonomisko aprēķinu izstrāde Nacionālās koncertzāles projekta īstenošanai Rīgā, PwC, 2018. [↑](#footnote-ref-4)
5. ES fondu darbības programmas „Izaugsme un nodarbinātība” specifiskā atbalsta mērķis 5.6.1. „Veicināt Rīgas pilsētas revitalizāciju, nodrošinot teritorijas efektīvu sociālekonomisko izmantošanu” [↑](#footnote-ref-5)
6. Saskaņā ar Ministru kabineta 2018.gada 11.septembra sēdē apstiprinātajiem grozījumiem Ministru kabineta 2017.gada 24.oktobra noteikumos Nr.635 „Darbības programmas „Izaugsme un nodarbinātība” prioritārā virziena „Vides aizsardzības un resursu izmantošanas efektivitāte” 5.5.1.specifiskā atbalsta mērķa „Saglabāt, aizsargāt un attīstīt nozīmīgu kultūras un dabas mantojumu, kā arī attīstīt ar to saistītos pakalpojumus” trešās projektu iesniegumu atlases kārtas „Ieguldījumi kultūras un dabas mantojuma attīstībai nacionālas nozīmes attīstības centru pašvaldībās” īstenošanas noteikumi” finansējums koncertzāles projekta īstenošanai tika pārdalīts no 5.6.1.specifiskā atbalsta mērķa „Veicināt Rīgas pilsētas revitalizāciju, nodrošinot teritorijas efektīvu sociālekonomisko izmantošanu” uz 5.5.1.SAM. [↑](#footnote-ref-6)
7. Saskaņā ar Ministru kabineta 2019.gada 13.septembra sēdes protokollēmuma (prot. Nr.41. 1.§) „Informatīvais ziņojums „Par fiskālās telpas pasākumiem un izdevumiem prioritārajiem pasākumiem valsts budžetam 2020.gadam un ietvaram 2020. – 2022.gadam”” 3.3.3.apakšpunktā noteikto, lai nodrošinātu efektīvāku publisko resursu pārvaldību, Eiropas Savienības struktūrfondu un Kohēzijas fonda (turpmāk – ES fondi) snieguma rezerves finansējums un ES fondu finansējuma atlikumi novirzāmi stratēģiski nozīmīgiem augstas gatavības projektiem, atbrīvojot valsts budžeta fiskālo telpu par vismaz 13 milj. *euro* 2020.gadā, par 16,7 milj. *euro* 2021.gadā un par 116,2 milj. *euro* 2022.gadā, attiecīgajam nozaru ministrijām veicot šādas pārdales:[…] Kultūras ministrijai novirzot 5.5.1.specifiskā atbalsta mērķa „Saglabāt, aizsargāt un attīstīt nozīmīgu kultūras un dabas mantojumu, kā arī attīstīt ar to saistītos pakalpojumus” ERAF finansējumu 16 100 000 *euro*. [↑](#footnote-ref-7)